Bayer Leverkusen a ajuns la o serie incredibilă de 50 de meciuri consecutive fără înfrângere în toate competiţiile, după ce a învins fără drept de apel, în deplasare, cu scorul de 5-0, formaţia VfL Bochum, duminică, în etapa a 33-a (penultima) a campionatului Germaniei.
Elevii antrenorului Xabi Alonso s-au impus prin golurile marcate de Patrik Schick (51), Victor Boniface (45+2 - penalty), Amine Adli (76), Josip Stanisic (86) şi Alex Grimando (90+3), în condiţiile în care gazdele au evoluat în inferioritate numerică din minutul 15, după eliminarea lui Felix Passlack.
Săptămâna trecută, Leverkusen a remizat cu AS Roma (2-2) şi s-a calificat în finala Europa League, doborând cu această ocazie vechiul record deţinut de Benfica Lisabona, care a reuşit o serie de 48 de meciuri fără înfrângere, în toate competiţiile, între 1963 şi 1965.
Duminică, Bayer a devenit a treia echipă din istoria campionatului german care a încheiat neînvinsă toate meciuri disputate în deplasare pe parcursul sezonului.
Pe 22 mai, la Dublin (Irlanda), Bayer Leverkusen va înfrunta echipa italiană Atalanta Bergamo în finala Europa League, fiind calificată şi în finala Cupei Germaniei, în care va juca împotriva formaţiei de ligă secundă FC Kaiserlautern, trei zile mai târziu, pe Olympiastadion din Berlin.
La sfârşitul acestei săptămâni, "farmaciştii" vor disputa ultimul lor meci din acest sezon în Bundesliga, pe teren propriu, împotriva formaţiei FC Augsburg, la finalul căruia vor primi, în premieră, trofeul rezervat campioanei Germaniei.